‘খোকাবাবু’ ধারাবাহিকটি যাঁরা নিয়মিত দেখেন, তাঁরা জানেন কী প্রবল মাতৃভক্তি খোকাবাবুর। মায়ের আদেশ তার কাছে সব সময় শিরোধার্য। সেই আদেশ পালনের কোনও নড়চড় হয় না। পর্দার খোকাবাবুর থেকে বাস্তবের অভিনেতা প্রতীক সেন অন্য অনেক বিষয়ে ভিন্ন মেজাজের বা মতাদর্শের হতেই পারেন কিন্তু এই একটি বিষয়ে তিনি একেবারেই পর্দার চরিত্রের প্রতিচ্ছবি। 
আরও পড়ুন
পুঁচকে রাখির কাণ্ড দেখে চমকে গেলেন সহ-অভিনেতা
প্রথম সপ্তাহেই দারুণ হিট ‘ভজগোবিন্দ’, কত হল টিআরপি

আসলে বেশিরভাগ মানুষই তাই। মা-কে সবাই ভালবাসেন এবং কারও জীবনেই মায়ের কোনও বিকল্প নেই। তাঁরা সব সময়েই সন্তানের পেশাগত জীবনের প্রত্যক্ষ বা পরোক্ষ প্রেরণা হয়ে ওঠেন। ‘খোকাবাবু’ প্রতীক সেন ইতিমধ্যে বহু পুরস্কার পেয়েছেন এই চরিত্রের জন্য। তাঁর অভিনয় জীবন কিন্তু শুরু হয়েছে বেশ অনেক দিন হল কিন্তু এই ধারাবাহিকটি তাঁকে খ্যাতির শীর্ষে পৌঁছে দিয়েছে।
সম্প্রতি টেলি-সিনে অ্যাওয়ার্ডসে সেরা অভিনেতার পুরস্কারটি জিতে নিয়েছেন তিনি। আর এই অনুষ্ঠানে তাঁর সঙ্গে উপস্থিত ছিলেন তাঁর মা। অনুষ্ঠানের পরে ফেসবুকে মায়ের সঙ্গে তাঁর ছবি আপলোড করেছেন প্রতীক। পুরস্কারটির ছবিও আপলোড করেছেন তিনি। এর জন্য তিনি ‘খোকাবাবু’ টিম এবং প্রযোজক স্নেহাশিস চক্রবর্তীকে ধন্যবাদ জানিয়েছেন। 

পাশাপাশি লিখেছেন যে এই সাফল্যের পিছনে রয়েছে তাঁর মায়ের আশীর্বাদ। মাকে বিশেষ ভাবে ধন্যবাদ জানিয়েছেন তিনি এবং লিখেছেন, ‘মা গো আমার মা আমি তোমারই খোকা’!